Vincentas Balzukevičius

Vincentas Balzukevičius (, 1835 m. balandžio 17 d. Riešėje, Vilniuje – 1907 m. vasario 16 d. Vilnius) – Lietuvos skulptorius, drožėjas.Irma Randakevičienė. Šiek tiek patikslinančių detalių apie XIX a. Vilniaus skulptorių ir drožėją Vincentą Balzukevičių, 2022. Skelbta „Voruta.lt“ Lucjan Uzembla. Š.P. Wincenty Balzukiewicz (Wspomnienie). Kurjer Litewski, 1907, Nr. 4 (17).Vincento Balzukevičiaus biografija Visuotinėje lietuvių enciklopedijoje – 

 Biografija 

Vincentas Balzukevičius gimė 1835 m. balandžio 17 d. Riešėje, Vilniuje, Dominyko Balzukevičiaus ir iš bajorų kilusios Juzefos Račkauskaitės šeimoje. Vincento tėvai Dominykas ir Juzefa Balzukevičiai susituokė Vilniaus Kalvarijų bažnyčioje 1834 metais. Vincentas buvo jų pirmagimis sūnus. Vincento vaikystėje jo tėvai Balzukevičiai kilnojosi po apylinkes: jie gyveno Riešėje, Jeruzalėje, Stoliariškėse, Verkiuose, Šnipiškėse.

Ūgtelėjęs Balzukevičių pirmagimis Vincentas ėmė lipdyti skulptūrėles, krucifiskus. Būdamas 17 metų Vincentas gavo zakristijono pareigas Vilniaus Kalvarijų bažnyčioje, buvo globojamas klebono, tačiau jaunuolis ir pats stengėsi: lipdė ir restauravo bažnyčioje įvairias skulptūras, statulas, užsiėmė drožyba.

Vincentas Balzukevičius yra dirbęs ne tik Kalvarijų, bet ir apie 15 metų Šv. Jonų bažnyčioje. Jis vedė 1861 metais Šv. Rapolo bažnyčioje bajoraitę Eleną Užpulevičiūtę, su ja susilaukė 11 vaikų, iš kurių kilo net trys žymūs menininkai. Nuo 1883 metų Balzukevičiai persikėlė pastoviai gyventi į Šnipiškes, kur 1892 m. įsigijo namą (senasis adresas – Kalvarijų g. 77).

Vincentas Balzukevičius sukūrė medinius „Angelą sargą“ bei „Šv. Jurgį“ Šv. Jonų bažnyčios Šv. Onos koplyčiai, „Šv. Jackų“ – Šv. Jokūbo ir Pilypo bažnyčiai, Lentupio bažnyčiai Vitebsko srityje „Nukryžiuotąjį“, taip pat „Nukryžiuotąjį“ Kavarsko bažnyčiai ir didelę Kristaus skulptūrą Joniškio bažnyčiai Molėtų rajone.

Vienais geriausių Vincento Balzukevičiaus kūriniais laikomos „Dievo motina“ ir „Marija Magdalietė“. Medingėnų bažnyčioje yra neogotikinių formų šoninis Nukryžiuotojo altorius, kurio centre įkomponuota, kaip teigiama, skulptoriaus Vincento Balzukevičiaus sukurta gipsinė Nukryžiuotojo skulptūra su įrėžtu autoriaus parašu. Tai vienas vėliausių skulptoriaus kūrinių.Klajumienė Dalia. Medingėnai. Bažnyčios altoriai. Plungės dekanato sakralinė architektūra ir dailė. T. 2, Rietavas, Tverai, Kantaučiai, Lieplaukė, Medingėnai, Žlibinai, sudarytojas Adomas Butrimas, Vilnius: Vilniaus dailės akademijos leidykla, 2005, pp. 240–258.

1893–1902 m. Kalvarijų bažnyčios remonto metu Vincentas Balzukevičius išdrožė dvi naujas skulptūras: „Jėzų prie Kedrono“ ir „Jėzų kalėjime“. V. Balzukevičius sukūrė ir Kristų, nešantį kryžių Vilniaus Šv. Rapolo bažnyčiai.Vladas Drėma. Dingęs Vilnius. Vilnius: Versus Aureus, 2013. ISBN 978-9955-34-401-8. Asta Giniūnienė, Laima Kruopaitė, Alfonsas Šiaulys. Vilniaus Kalvarijų parpuolusio Jėzaus skulptūra: istorija, restauravimas, ikonografija ir sklaida. 2011. Kultūros paminklai Nr. 19, 2011.

Skulptorius ir drožėjas Vincentas Balzukevičius mirė 1907 m. vasario 16 d. Vilniuje, Šnipiškėse, nuo plaučių uždegimo. Jis buvo palaidotas šalia žmonos Šv. Petro ir Povilo bažnyčios kapinėse, Antakalnyje.

 Nuorodos 

Kategorija:Lietuvos skulptoriai